Tintin seikkailut: Yksisarvisen salaisuus
Juoni

Nuori toimittaja Tintti (Jamie Bell) ja hänen koiransa Milou käyskentelevät markkinoilla eräässä eurooppalaisessa kaupungissa. Tintti ostaa halvalla Yksisarvinen-nimistä kolmimastoista purjelaivaa esittävän pienoismallin, mutta saa välittömästi kimppuunsa pahaenteisen Ivan Ivanovitšch Sakarinin (Daniel Craig) sekä salaperäisen Barnaby Dawnesin (Joe Starr), jotka yrittävät kumpikin ostaa pienoismallin häneltä. Tintti kieltäytyy myymästä pienoismallia ja vie sen kotiinsa. Pienoismalli menee kuitenkin rikki Miloun ja naapurin kissan ottaessa yhteen, ja pienoosmallin katkenneen maston sisältä putoaa pergamenttirulla. Milou huomaa lipaston alle vierivän rullan, muttei onnistu ilmoittamaan siitä Tintille. Sillä välin epäpätevät etsivät Dupond ja Dupont (Simon Pegg ja Nick Frost) ovat jäljittämässä taskuvarasta, Aristeides Sellististä (Toby Jones). Tintti käy tapaamassa Sakarinia Moulinsartin linnassa ja saa kuulla, että hänen ostamastaan pienoismallista on olemassa kaksoiskappale, joka on Sakarinin hallussa.
Myöhemmin Sakarinin liittolaiset ampuvat Barnabyn, joka yrittää varoittaa Tinttiä, ja myöhemmin sieppaavat Tintin ja vievät hänet SS Karaboudjanille. Laivalla Tintti pakenee ja tapaa laivan kapteenin, Archibald Haddockin (Andy Serkis). Haddock on saanut jatkuvalla syötöllä viskiä ensimmäiseltä perämieheltään, Allanilta (Daniel Mays), joka työskentelee Sakarinin laskuun, ja sen johdosta Haddock on suurimman osan ajasta humalassa, eikä tiedä laivan tapahtumista mitään. Tintti, Milou ja Haddock pääsevät lopulta pakenemaan Karaboudjanilta pelastusveneellä. Sakarin lähettää vesitason etsimään heidät, mutta Tintti saa koneen tekemään pakkolaskun. Sitten he nousevat koneeseen ja lähtevät lentämään kohti Baggharin satamaa Marokossa, mutta joutuvat tekemään pakkolaskun aavikolle.
Aavikon kuumuuden heikentämä ja alkoholin vieroitusoireista kärsivä Haddock alkaa nähdä hallusinaatioita ja muistaa tarinoita, joita hänen isänsä kertoi hänelle heidän esi-isästään, sir François De Hadoquesta. Sir François oli Yksisarvisen kapteeni 1600-luvulla ja joutui kerran aarteilla lastatun laivansa kanssa merirosvolaivan uhriksi. Merirosvoja johti naamiota käyttävä Rakham Punainen. Merirosvojen ja Yksisarvisen miehistön välille puhkesi kiivas taistelu, mutta lopulta Yksisarvinen joutui pahasti alakynteen. Sir François päätti mieluummin upottaa Yksisarvisen ja sen aarteen kuin sallia Rakham Punaisen ottaa ne haltuunsa. Tintti tajuaa, että Yksisarvisesta on olemassa kolmaskin pienoismalli ja että jokaiseen pienoismalliin on kätketty pergamenttirulla. Yhdessä rullat paljastaisivat uponneen Yksisarvisen ja sen aarteen sijainnin.
Baggharissa Tintti ja kapteeni saavat tietää, että Yksisarvisen kolmas pienoismalli on Omar ben Salaadin (Gad Elmaleh) käsissä. Salaad on kuitenkin lukinnut pienoismallin luodinkestävän lasivitriinin sisälle. Sakarin suunnittelee järjestävänsä Salaadinin palatsissa konsertin, jossa esiintyy Bianca Castafiore (Kim Stengel), ”Milanon satakieli”. Castafioren viiltävä lauluääni kykenee särkemään pienoismallin vitriinin, niin että Sakarinin haukka voi sitten liitää varastamaan tämän pienoismallin ja täten siihen kätketyn pergamenttirullan. Seuraa takaa-ajo kaupungin halki satamaan. Takaa-ajon päätteeksi Sakarin onnistuu viimein pakenemaan Tintiltä ja Haddockilta mukanaan kaikki kolme pergamenttirullaa. Tintti jahtaa Sakarinia takaisin Eurooppaan ja järjestää tätä varten satamaan poliisivastaanoton. Haddock ja Sakarin, joka paljastuu Rakham Punaisen perilliseksi, uusivat esi-isiensä hurjapäisen miekkataistelun satamanostureilla. Lopulta Haddock onnistuu päihittämään Sakarinin.
Tintti ja Haddock saavat kaikki kolme rullaa käsiinsä, ja koordinaatit johdattavat heidät Moulinsartin linnaan. Linnan kellarista salaisen alueen ja sieltä Pyhää Johannesta esittävän patsaan, jonka jalkojen edessä on maapallon. Haddock huomaa siinä saaren, jota ei pitäisi olla olemassa, ja sitä painamalla avaa pallon, jonka sisältä löytyy Sir François’n pelastama osa Yksisarvisen aarteesta sekä vihje Yksisarvisen uppoamispaikasta. Tintti ja Haddock päättävät jatkaa seikkailua löytääkseen loput aarteesta.